runetrust/blame-folketinget-dk huggingface dataset:
Tom Behnke (FRI), 2000-12-07:
Det gælder om at kunne tælle til 90 mandater herinde, hvis vi vil have nogen ting ændret, og i erkendelse af det, har jeg bedt om, at behandlingen af beslutningsforslag nr. B 47 bliver udsat indtil videre, for ellers bliver det bare sådan et miskmask af bud i øjeblikket.
Mette Gjerskov (S), 2007-05-24:
Hvis ministeren imidlertid ikke gør det – hr. Troels Lund Poulsen skulle have prøvet at være her tidligere og se sine kolleger fare i hver sin retning for at undgå det her, for at undgå at arbejde for den nordiske løsning – er det klart, at vi selvfølgelig så må stemme ja til en obligatorisk ordning.
Brian Mikkelsen (KF), 2003-05-15:
Men jeg erindrer fra alle de afstemninger, vi har haft i Folketingssalen om folkeafstemninger, f.eks. inden for flygtningeområdet og inden for andre områder, at hr. Søren Søndergaards parti har stemt imod, når eksempelvis Dansk Folkeparti har fremsat forslag om yderligere folkeafstemninger.
Hanne Severinsen (V), 1998-12-01:
Jeg synes, at det er i orden, at man som følge af det f.eks. nu sidestiller sektorforskning og universiteter og alle grupper af ansatte, det gælder også TAP-gruppen, men jeg synes nok, at der har været meget ballade, man har skullet igennem for at nå så langt.
Torsten Schack Pedersen (V), 2010-12-03:
Selskabers beskatning af porteføljeaktier, noterede såvel som unoterede, er en del af finansieringen af skattereformen, forårspakke 2.0, fra sidste år, en skattereform, der markant sænker skatten på arbejde og en skattereform, der er fuldt finansieret.
Troels Lund Poulsen (V), 2014-01-28:
Men selv om lovforslaget på store stræk ser fornuftigt ud, vil vi selvfølgelig også under udvalgsbehandlingen – bl.a. på baggrund af den lange række af høringssvar, der er kommet, og det materiale, vi løbende har modtaget – stille yderligere spørgsmål, så vi fuldstændig ned i detaljen får belyst, hvordan vi sikrer, at dem, der skal have en mulighed for bedre vilkår i fremtiden, faktisk også får det.
Kristian Thulesen Dahl (DF), 1997-12-17:
Vores holdning er, og det har vi også angivet i ændringsforslaget, at partistøtten til de politiske partier helt bør bortfalde, men det er klart, at hvis vi senere kommer tilbage til det, efter at det sikkert bliver stemt ned i dag, håber vi da, at der vil kunne være opbakning til, at vi om ikke andet så nedsætter støtten til de politiske partier, idet den har nået et alt for stort omfang.
Hans Christian Schmidt (V), 2004-05-26:
Jeg bad også dengang om at få at vide, hvad det helt præcis var, der skulle ændres, så jeg ikke blev taget til indtægt for de ændringer, og jeg vil kvittere for, at det også kom til at gå sådan. Så vil jeg bare sige om genafgrøderne, at jeg ved jo godt, at Enhedslisten ikke kom med i det forlig, det blev indgået mellem SF, De Radikale, Socialdemokratiet og regeringspartierne.
Keld Albrechtsen (EL), 1999-05-19:
Jeg kan sige til hr. Jørn Jespersen, at sådan som forhandlingssituationen er, hvor man ikke engang vil tage hensyn til Europa-Parlamentets forslag om, at det med det resistente skal forbydes, og hvor mig bekendt heller ikke engang den danske regering har støttet det forslag undervejs, ja, så er der i virkelighedens verden ingen mulighed for, at dette her bliver acceptabelt, det kan vi lige så godt se i øjnene.
Lars Løkke Rasmussen (V), 2002-05-03:
Jeg er meget, meget enig i det, som fru Lone Møller sagde helt ved begyndelsen af denne debat, nemlig at det er af selvstændig vigtighed, at der er bred opbakning til det her lovforslag, netop af hensyn til at fastholde et stort, frivilligt, uegennyttigt donorkorps.
Anders Fogh Rasmussen (V), 2007-01-31:
Det må da være en helt selvfølgelig ting i et frit folkestyre, hvor der er ytrings- og pressefrihed, at vi som den angrebne part har lov til at forsvare os og har lov til at pege på, at der altså er videregivet forkerte oplysninger i filmen og fra Danmarks Radios side.
Line Barfod (EL), 2005-11-24:
Man kunne jo have valgt at lave en reform, hvor man som led i reformen sagde, at flytter man en opgave ud til en kommune, så skal man sikre, at pengene følger med den opgave, og så kunne man i forvejen have sikret, at man kendte økonomien i kommunerne, så man vidste, hvordan det så ud.
Birgitte Josefsen (V), 2009-04-16:
Jamen jeg ønsker skam ingen blokpolitik, men jeg må have sovet meget i timen, for jeg har da i hvert fald kunnet konstatere, at Det Radikale Venstre har været ude at sige, at de entydigt peger på Socialdemokratiets formand som en kommende statsminister, hvis det nu skulle ske om mange, mange år, og at man også gerne ser SF i et regeringssamarbejde.
Hans Christian Schmidt (V), 2003-12-11:
Jeg nævnte også dengang ændringerne, og jeg vil gøre det igen: skovloven, naturbeskyttelsesloven, vandmiljøplan III osv. Se, det er sådan, at det her forslag skal gennemføres, for at vi kan implementere det til den 22. december, som det er forudsat i direktivet.
Mette Bock (LA), 2014-10-30:
Det, jeg prøver at lægge op til, er, at jeg fornemmer en bred politisk enighed om, at selvejet er vigtigt, og at det fortsat skal være en mulighed, ligesom det er inden for den almindelige industri, kan man sige, hvor der er mulighed for at lave selskabsdannelser og der er mulighed for, at du kan eje din egen virksomhed.
Peter Kofod (DF), 2024-01-16:
Det, jeg vil sige til fru Inger Støjberg, er, at jeg håber, at det samarbejde, der har været mellem Danmarksdemokraterne og Dansk Folkeparti, vil blive bedre i fremtiden, at vi vil være bedre til at samarbejde og forfølge nogle fælles mål, og at vi hver især bliver bedre til at pege på de ting, hvor vi er enige, og måske mindre gode til at pege på lige præcis de steder, hvor vi er forskellige.
Eva Kjer Hansen (V), 2006-03-21:
I virkeligheden hører jeg ordførernes kommentarer som en kæmperos til den her regering for at have udvidet barselorloven til nu at kunne vare op til 1 år, men vel egentlig også ros for, at den er blevet fleksibel og dermed indebærer mange flere muligheder end tidligere for familierne for at tilrettelægge den, som det nu passer bedst.
Anne-Mette Winther Christiansen (V), 2006-05-17:
Vi må huske på, at disse kvinder stadig har en mulighed for få forlænget deres ophold, hvis de indgår i et samarbejde, fordi de skal vidne i forbindelse med, at vi skal fange eventuelle bagmænd – politiet skal, det er jo ikke mig, der skal – og at de eventuelt samarbejder i forhold til efterforskningen og behandlingen af en straffesag omkring menneskehandel her i landet.
Jørgen Arbo-Bæhr (EL), 2005-04-19:
Jeg kunne godt tænke mig at spørge fru Charlotte Antonsen, om det ikke er korrekt, at sådan noget som forsvar af danske overenskomster i de tilfælde, hvor udlændinge kommer til Danmark for at arbejde, vil blive betragtet som en restriktion i EU-sammenhæng.
Ida Auken (S), 2013-03-12:
Så kan det være, at der er nogle få butikker i Danmark, som sælger så lidt af de her sprøjtemidler, at de holder op med at gøre det, men mon ikke der er, sådan som jeg også har forstået, nogle af dem, der har så lidt, at det heller ikke betyder det store, om de nu lige sælger sprøjtemidler eller ej.
Simon Kollerup (S), 2018-11-21:
Altså undskyld, hvis det her bliver en lille smule direkte, men betyder det, at vi har en regering i det her land, som i sin iver efter at spare penge på undervisnings- og uddannelsesområdet ikke engang gør sig umagen med at undersøge, hvad den mulige effekt bliver for de unge mennesker i forhold til deres frafald på gs-kurser, de gymnasiale suppleringskurser, de kurser, der for de unge mennesker er nøglen til at komme ind på deres drømmeuddannelse?
Christoffer Aagaard Melson (V), 2023-12-01:
Jeg er også rigtig glad for, som det også tidligere har været sagt, at Sundhedsstyrelsen jo allerede er begyndt at opdatere deres planlægning af sundhedsberedskabet på baggrund af de evalueringer, der er lavet færdig, eller som er i gang, og styrelsen er jo også i gang med at færdiggøre den her nye pandemiplan, der skal afløse pandemiplanen fra 2013.
Jens Henrik Thulesen Dahl (DF), 2021-05-20:
Er det så parterne, der skal sætte sig ned og se, om de kan blive enige om et eller andet, eller er man klar til fra regeringens side at tage et ansvar for at følge op på de anbefalinger, der kommer, så der rent faktisk kommer til at ske noget i forhold til at sikre ligestilling på de her områder?
Keld Albrechtsen (EL), 2002-12-10:
Jeg forstår godt, at der i befolkningen på Bornholm er en stadig stigende frustration over, hvad det er, man går og laver her i Folketinget, og hvorfor politikerne her i Folketinget ikke tager sig ordentlig tid til at tage hånd om de problemer, der er for Bornholm.
Morten Bødskov (S), 2023-11-21:
Lovforslaget, som regeringen har tænkt sig at fremsætte, vil så få effekt fra nytåret 2024-25, altså næste nytår igen, så salgsstederne har tid til at omstille sig og de altså ikke brænder inde med overskydende fyrværkeri, hvis efterspørgslen som følge af de ændringer, vi lægger op til, bliver mindre.
Ole Donner (DF), 1998-01-20:
Der er overhovedet ikke tale om nedvurdering, der er tale om en oplysning til forbrugerne om, at sådan er forholdene. Alle de vurderingsfolk, der kører rundt, ved godt, hvordan man gør, og jeg er imponeret over, at man kan nå at vurdere en 200-300 huse på en søndag formiddag, for i et sommerhuskvarter er det jo vidt forskellige huse, der ligger op og ned.
Johanne Schmidt-Nielsen (EL), 2014-10-09:
Jeg ved faktisk næsten ikke, hvad jeg skal spørge om, for jeg er ikke overrasket over, at Socialdemokraterne kan finde på at konkurrere med højrefløjen om, hvem der kan behandle verdens flygtninge mest hårdhændet, men jeg er oprigtigt ked af, at De Radikale nu kaster sig ind i den kamp.
Rune Lund (EL), 2006-10-11:
Er udenrigsministeren enig med mig i, er udenrigsministeren enig med Amnesty International i, er udenrigsministeren enig med sin egen partifælle Gitte Seeberg, som sidder i Europa-Parlamentet for Det Konservative Folkeparti, i, at her har vi at gøre med en lov, som bryder internationale konventioner, og som bl.a. sikrer, eller hvad man nu skal kalde det, at de folk, som bliver defineret som værende ulovlige kombattanter, ikke kan henvise til de rettigheder, som de er beskyttet af under Genèvekonventionen?
Jørn Dohrmann (DF), 2003-05-12:
Vi har så taget arbejdstøjet på: Hvordan kan vi finde pengene til, at der også bliver ved med at være gode naturområder, så vi kan beholde det unikke ved dansk natur, så man ikke bare går hen og sletter det hele, som den tidligere socialdemokratiske regering sammen med De Radikale egentlig var godt på vej til?
Trine Mach (SF), 2011-02-10:
Fra SF's side mener vi, at forslaget vil gøre det meget sværere for kommunerne at administrere vandløbsloven efter kommunalreformen og derfor også indirekte gøre det mere besværligt at gennemføre de tiltag, som på papiret har mest med Miljøministeriets område at gøre, nemlig hensynet til vandkvalitet, natur, biodiversitet osv. Der er ikke nogen grund til, at vi her i landet laver mere lovgivning, som ikke er ordentligt gennemarbejdet, og det forekommer os ret svært at se, hvad det substantielle grundlag for det her forslag rent faktisk er.
Flemming Møller Mortensen (S), 2026-01-22:
Jeg har selv arbejdet som sygeplejerske i ganske mange år i en skadestue her i Aalborg, og jeg har set, hvad vanvidskørsel, men også påvirket kørsel, uanset om det er på grund af narkotiske stoffer eller alkohol, kan medføre i forhold til lidelse og dødsfald og utroligt traume.
Søren Søndergaard (EL), 2024-01-25:
Det er utrolig vigtigt, at vi gør, hvad vi kan, og det er utrolig vigtigt, at vi sender ministeren ned med et godt mandat fra Europaudvalget, og at ministeren kaster sig aktivt ind i den kamp nede i EU og får den fulde opbakning til det hundrede procent.
Lene Espersen (KF), 2006-11-30:
Vi må finde en eller anden proces – f.eks. op til de årlige møder, vi holder blandt justitsministrene, hvor vi træffer de her beslutninger og diskuterer det her – der gør, at Folketingets medlemmer føler, at de ikke kun bliver orienteret, men også har en mulighed for at stille spørgsmål til, hvad der skal ske.
Kristian Jensen (V), 2004-11-17:
De placeringer, vi har valgt, skal understøtte en rationel og effektiv skatteligning; der skal i videst muligt omfang ske genbrug af de eksisterende strukturer: store byer, kommunale ligningscentre, samarbejde i alle told- og skatteregioner; tidligere amtshovedstæder skal tilgodeses; der skal sikres en fortsat regional balance; skattecentre og skatte- og ankenævnssekretariater skal ligge adskilt, så der ikke er nogen risiko for, at borgerne fornemmer, at den samme medarbejder behandler både sagen og bagefter klagen.
Hans Kristian Skibby (UFG), 2022-05-18:
Der er vi jo så nogle, der har undret os meget over, at den nye politiske ordfører for selv samme parti, altså Socialdemokratiet – og det er som sagt hr. Rasmus Stoklund – har udtalt i medierne, at der er noget jura i vejen for, at man kan gennemføre en folkeafstemning, hvor man klart spørger: Vil du afskaffe forsvarsforbeholdet?
Svend Erik Hovmand (V), 2004-02-04:
Som jeg før har gjort rede for, jf. bl.a. mit svar på spørgsmål nr. S 64 af 19. november 2003, er nogle tilfælde af lav eller ingen beskatning af bestemte naturalieydelser indført via praksis, andre er gennemført via lovgivning af skiftende regeringer.
Dorit Myltoft (RV), 2000-03-16:
Det Radikale Venstre støtter regeringens forslag om at indføre en målrettet tilskudsordning til de landkommuner, der medvirker ved løsning af boligsociale problemer, men selvfølgelig også på en sådan måde, at kravene om danskundervisning og jobtilbud kan opfyldes, når det gælder flygtninge.
Anders Samuelsen (RV), 1998-12-04:
Med den udvikling, som ligger foran os med de store årgange, der kommer, og som potentielt kunne finde på at vælge at gå på efterløn, ville det være helt oplagt, at vi ikke ville have råd til det. Og vi ville derfor på et eller andet tidspunkt blive tvunget til enten at hæve efterlønsalderen til 62 år eller helt at afskaffe efterlønnen, og det mener jeg ville være en katastrofe for de personer, som virkelig har brug for efterlønnen. Derfor bifalder jeg i høj grad det resultat, som de seks partier er nået frem til, som står bag både det forslag, som vi behandler i dag, og det forslag, som følger efter. Helt konkret vil jeg sige om de enkelte dele i det forslag, som vi behandler i dag: Garantibeviset for de 60-årige synes jeg er et udmærket tiltag, som netop kan være med til at stoppe for den afstrømning fra arbejdsmarkedet, som vi har set, og som har skyldtes den usikkerhed, der har været over for, hvilke regler der vil være gældende fremover. Derudover synes jeg, det er et udmærket tiltag, at man indfører den opsparing oven i a-kasse-bidraget, som er knyttet til retten til at gå på efterløn, for det er med til at sikre, at det her er noget, der er kommet for at blive.
Carl Valentin (SF), 2020-12-10:
Det tror jeg er noget, der sker praktisk talt hver eneste dag for alle forbrugere, for der er så mange produkter, hvor det er svært at blive klog på deres oprindelse, og fordi den kapitalistiske økonomi er sådan indrettet, at det kan være meget, meget kompliceret, hvordan et produkt er blevet skabt.
Claus Hjort Frederiksen (V), 2004-03-23:
Derfor siger økonomerne - og i parentes betragtet var det også den tidligere regerings økonomer, det er jo ikke sådan, at vi nu er gået et andet sted hen og har fået beregnet det, så det foregår på samme vis som tidligere - at vi nu får en øget aktivitet, at vi får en lavere ledighed, samtidig med, og det har vi lagt vægt på, at de enkelte mennesker får råderetten over de penge.
Anne-Marie Meldgaard (S), 2006-05-02:
Men måske har vi ikke i kampens hede fået med, at der burde ske en regulering af beskæftigelsesindsatslovens § 82 vedrørende befordringsgodtgø relse, hvilket jeg håber at forligspartierne er villige til at se på under udvalgsbehandlingen.
Jonas Dahl (SF), 2012-01-26:
Men med de ord glæder jeg mig da til fremadrettet også at have en positiv dialog og diskussion med Venstre og Konservative, og jeg håber også, at man vil spille bold, når nu regeringen fremlægger sine vækstinitiativer, og at man rent faktisk også vil melde sig ind i den kamp, der er, for at vi også fremadrettet får sat gang i hjulene i Danmark igen.
Mette Thiesen (DF), 2025-02-27:
Men bare for at tage konkret eksempel, når vi nu eksempelvis drøfter bandemedlemmer, så er der det forslag, der er blevet vedtaget for nogle år tilbage, i forhold til at bandemedlemmer så også skal kunne få frataget deres tildelte danske statsborgerskab og kunne udvises, hvis de f.eks. begår kriminalitet.
Keld Albrechtsen (EL), 2004-05-12:
Det er trist, at regeringen har brugt sin energi på at lave en usaglig skræmmekampagne i stedet for at besvare de afgørende spørgsmål. Jeg stillede jo fru Inger Støjberg et spørgsmål, men fru Inger Støjberg siger bare, at man ikke vil slække på målsætningerne, men hvordan vil man så løse problemet?
Pernille Rosenkrantz-Theil (EL), 2001-12-12:
Spørgeren ønsker oplyst, hvilket belæg ministeren har for disse påstande, idet forskerne bag OECD's undersøgelse af børns skolefærdigheder ikke har undersøgt dette og derfor ikke kan finde belæg for, at modersmålsundervisning skulle have ringe effekt på læse- og skrivefærdigheder, jf. Berlingske Tidende den 5. december 2001.
Trine Pertou Mach (EL), 2024-01-31:
Enhedslisten ønsker at hjælpe de mennesker, der er fordrevet fra Ukraine på grund af den russiske angrebskrig, der i næste måned kan markere et sørgeligt 2-årsjubilæum, og derfor har vi fra Enhedslistens side støttet særloven, som giver fordrevne ukrainere opholdstilladelser.
Keld Albrechtsen (EL), 2003-03-13:
Jeg er ikke sikker på, at det er gennemtænkt, det håber jeg ikke, men det er konsekvensen af svaret. Så fik jeg ikke svar på spørgsmålet om, om Venstre vil fastholde, at moratoriet i EU, der forbyder godkendelse af nye GMO, skal gælde, indtil disse sameksistens- og erstatningsproblemer er løst, så landmænd, der får tab, kan være sikre på at få erstatning.
Lars Boje Mathiesen (NB), 2021-05-04:
For hvis man bare kan hyre en lektiehjælp og så sige, at det er børnepasning, men at vedkommende så hjælper børnene med lektierne, hvor stor en procentdel af tiden skal så gå med det ene og det andet, før man kan definere det, som det gøres her?
Rasmus Stoklund (S), 2024-05-16:
I disse uger er det derfor også ærgerligt og se, hvordan VIA ønsker at nedlægge læreruddannelser i Skive og Nørre Nissum – en ærgerlig beslutning, hvor en bestyrelse ønsker at lukke de eneste mellemlange videregående uddannelser i de her to byer.
Lene Espersen (KF), 2005-11-02:
Men jeg synes måske, at det er lidt forkert af fru Lissa Mathiasen at hænge sig så meget i gennemsnitsalderen, for hvornår man rekrutterer folk, og hvordan personalet er sammensat på nuværende tidspunkt, kan også være afgørende for, hvordan den gennemsnitlige alder fremgår af statistikken.
Aage Frandsen (SF), 1999-11-16:
Jeg vil godt spørge fru Charlotte Antonsen - det var det samme, som også hr. Vernersen har været inde på - om det udsagn, Venstres formand kom med på et tidspunkt, og jeg citerer: »Ingen skat, ingen afgift vil blive sat op, efter at en borgerlig regering kommer til.«
Lars Barfoed (KF), 2009-12-10:
Helt tilbage i 2003 blev det besluttet at foretage en supplerende VVM-undersøgelse, der både undersøgte muligheden for at udbygge Frederikssundsvej til en motorvej og at kapacitetsforbedre Frederikssundsvej ved at ombygge kryds og forbindelsesveje.
Simon Emil Ammitzbøll (RV), 2006-04-19:
Jeg kender og respekterer jo hr. Allan Niebuhr for arbejdet i Folketingets Indfødsretsudvalg, og derfor forstår jeg heller ikke helt, at den konservative ordfører så ubetinget kan støtte denne næsten carte blanche-ministerbemyndigelse på den måde, vi er vidner til her i Folketinget i dag.
Anne Paulin (S), 2024-05-17:
Jeg synes egentlig, at det er nogle gode pointer, som hr. Kim Edberg Andersen er inde på i forhold til det her med, at det jo i forhold til sommerhuse osv. også tit er folk, der betaler noget for at have den her fantastiske udsigt og måske ligge i første række, og derfor er det også fair, at man også er med til at finansiere, at ens værdier og ens herlighedsværdi bliver sikret.
Helge Sander (V), 2007-01-26:
Så hvis hr. Bjarne Laustsen nu tog redegørelsen ved mødets start i dag fra undervisningsministeren og mig selv og derudover kiggede på Sundhedsstyrelsens lægeprognose og måske også kiggede lidt i det helt væsentlige, nemlig Speciallægekommissionens anbefalinger, så tror jeg, hr. Bjarne Laustsen ville få et ganske godt overblik, i stedet for at vi nu skal til at lave et eller andet oplæg, som hr. Bjarne Laustsen så vil sidde og vente på, indtil vi kommer frem til efteråret.
Søren Egge Rasmussen (EL), 2017-05-23:
Så der er jo flere uddannelsesinstitutioner, som ikke ligger i Københavns Kommune, og derfor synes jeg egentlig, at man burde gå sammen i det københavnske område og prøve at løse det her problem og opføre flere ungdomsboliger, altså ikke bare i København, men også i andre kommuner.
Elsebeth Gerner Nielsen (RV), 1997-11-04:
Derfor er det noget bekymrende, at vore svenske kolleger i Nordisk Ministerråd stadig ønsker at beskære budgetterne, ganske vist kun med 7 mio. kr., men signalet er, at man tilsyneladende ikke mener, at bundlinjen for besparelser er nået, og selv om det kan være svært at gennemskue for en almindelig parlamentariker, håber jeg ikke, at besparelsesønsket er starten på en salamimetode, hvor der år for år skæres ned.
Pernille Sams (KF), 2000-11-29:
Der skal ikke herske tvivl om, at vi i Det Konservative Folkeparti gerne ser fripladser i SFO, såfremt kommunernes økonomi er hertil, men det er den som oftest ikke. Størstedelen af landets kommuner må endnu en gang ty til forhøjelse af kommuneskatten for at få dækket alle udgifterne.
Rune Lund (EL), 2016-04-05:
Det ligger jo faktisk også allerede mere eller mindre eksplicit i formuleringen i lovforslaget og i bemærkningerne, hvor der står, at selskaber, der tilbyder medarbejdere at erhverve medarbejderaktier m.v., selv kan afgøre, om alle ansatte eller kun nogle ansatte skal have tilbud herom.
Jørn Jespersen (SF), 2003-05-15:
Når det er nødvendigt, er det jo fordi, at det i et så komplekst samfund som vores, hvor der tages i millionvis af beslutninger hver eneste dag af virksomheder og borgere osv., i stadig stigende omfang er umuligt at regulere, også miljøområdet, gennem fælles regler, forbud, kontrol og offentlige myndigheder.
Flemming Møller Mortensen (S), 2012-12-06:
Det drejer sig om, at der skal leveres høj kvalitet, og der skal leveres en meget høj grad af patientsikkerhed, ja, patientsikkerheden skal faktisk være helt i top, og det er som sagt, uanset hvor man falder ind som borger i sundhedsvæsenet og får brug for hjælpen.
Jørn Neergaard Larsen (V), 2016-02-03:
Det sker, med henblik på at de kommuner, der hænger, kan tage ved lære af de kommuner, som heldigvis er kommet godt i gang, og som evner at forvalte det her på en sådan måde, at de reelt hjælper deres borgere, og at borgerne oplever, at de får et bedre fundament under deres tilværelse.
Arne Melchior (CD), 1999-03-18:
Så hr. Thulesen Dahls bemærkning om dette er helt korrekt, og jeg skal derfor gentage, at både SF og hr. Frandsen og hele den danske befolkning næppe ville føle sig snydt på nogen måde eller ilde behandlet, hvis det her fortsatte nogle år yderligere, indtil de forskellige foranstaltninger af praktisk art og beskæftigelsesmæssig art var blevet bragt i orden.
Jann Sjursen (KRF), 2003-01-07:
Man skulle nærmest tro, at ministeren ikke selv har prøvet at være folketingsmedlem, men det ved jeg jo at ministeren har, og ministeren har også på sit eget partis vegne endog mange gange fremsat beslutningsforslag, som har søgt at lægge bindinger på den siddende regering, med henblik på at regeringen senere skulle komme med handleplaner og lovforslag om det ene og det andet, og at de forslag som minimum skulle indeholde det, som i disse tilfælde Det Konservative Folkepartis ordfører fremførte.
Lissa Mathiasen (S), 2006-02-23:
Med hensyn til det, at der overhovedet kan gøres indhug i en pensionsordning, vil jeg gøre opmærksom på, at det har de, som har sparet op via ratepensions- og kapitalpensionsordninger, altid måttet finde sig i at blive udsat for, nemlig at der bliver gjort indhug i deres ordninger fra ægtefællens side i forbindelse med et skifte.